100.		Etický kódex SEMTEX a. s. (§ 47 ZP)
Obsah
Všeobecné a úvodné ustanovenia
Článok 1:	Poslanie a potreba Etického kódexu
Článok 2:	Aplikácia a záväznosť Etického kódexu
Článok 3:	Normy správania
1.	Ochrana dobrého mena a majetku firmy
2.	Ochrana hospodárskej súťaže
3.	Konflikt záujmov
4.	Politická angažovanosť
5.	Ochrana životného prostredia
6.	Zamestnanci a ich hodnoty
1.	Úcta k človeku
2.	Dôstojná práca
3.	Etika komunikácie, šírenia a ochrany informácií
4.	Vzhľad zamestnanca
5.	Bezpečnosť a ochrana zdravia pri práci
6.	Alkohol a návykové látky na pracovisku
7.	Fajčenie na pracovisku
Článok 4:	Kontrola dodržiavania Etického kódexu
Článok 5:	Poradenstvo a oznamovanie
Záverečné ustanovenie
Všeobecné a úvodné ustanovenia
Etický kódex zamestnancov firmy SEMTEX a. s. deklaruje a v základných rysoch upravuje vzťahy, ktoré vznikajú pri realizácii strategických a podnikateľských aktivít spoločnosti. Strategickým cieľom a trvalou úlohou spoločnosti, ktorá vznikla v roku 2001, je vyrábať, expedovať a predávať čo najkvalitnejšie, najefektívnejšie a najbezpečnejšie výrobky a pritom zabezpečovať všestranný rozvoj spoločnosti.
Zabezpečovanie žiaducej úrovne ľudského potenciálu spoločnosti v súlade s jej potrebami, vytváranie všestranných podmienok a predpokladov pre vysokú úroveň pracovnej výkonnosti, správania a zodpovednosti na základe platných zákonov a ďalších noriem upravujú v spoločnosti pracovnoprávne predpisy, príkazy a smernice, normy správania a konania v súlade s podnikovou kultúrou, organizačným poriadkom, deľbou a delegovaním právomocí a zodpovednosti.
Etické pravidlá a princípy, kodifikované v Etickom kódexe, upravujú základné konanie a správanie vnútri spoločnosti i navonok v rámci všeobecne záväzných právnych noriem a v niektorých ustanoveniach i nad ich rámec.
Článok 1
Poslanie a potreba Etického kódexu
Formulácia a implementácia Etického kódexu je konkrétnym uplatnením etických hodnôt v podnikovej kultúre, pričom:
–	podporuje tak literu, ako aj ducha princípov, pravidiel a smerníc platných pre zamestnancov,
–	podporuje zodpovednosť,
–	eliminuje nespravodlivé a neúctivé zaobchádzanie s nimi,
–	rieši otázky týkajúce sa etických záležitostí,
–	podporuje otvorený dialóg a diskusiu,
–	uľahčuje poznávanie vlastných chýb a poučenie sa z nich,
–	prispieva k podpore uvažovania nad tým, čo a ako je možné zlepšiť,
–	objasňuje, aké správanie organizácia očakáva od zamestnanca v rôznych situáciách a zároveň dáva najavo, že zámerom organizácie je vštepiť zamestnancom etické dimenzie svojej politiky a činnosti.
Článok 2
Aplikácia a záväznosť Etického kódexu
1.	Etický kódex je jedným zo základných dokumentov SEMTEX, a. s. Vzťahuje sa na všetkých zamestnancov spoločnosti, ako aj na ďalšie fyzické osoby, ktoré pre uvedenú spoločnosť vykonávajú práce.
2.	Nedodržiavanie zásad Etického kódexu a Pracovného poriadku bude zamestnávateľ posudzovať za porušenie pracovnej disciplíny.
3.	Každý zamestnanec musí byť oboznámený s Etickým kódexom spoločnosti. Svojim podpisom potvrdí, že od zamestnávateľa obdržal jedno jeho vyhotovenie, zneniu dokumentu porozumel a zaväzuje sa, že ho bude dodržiavať.
Článok 3
Normy správania
1.	Ochrana dobrého mena a majetku firmy
1.	Každý zamestnanec na verejnosti reprezentuje nielen sám seba, ale aj akciovú spoločnosť SEMTEX, a. s. Z uvedeného dôvodu by mal každý zamestnanec dbať o dobré meno firmy a ochranu jej záujmov.
2.	Každý zamestnanec, ktorý prichádza do styku s cudzími osobami nachádzajúcimi sa v priestoroch firmy, by mal vystupovať prívetivo, zdvorilo a s úctou, bez ohľadu na pohlavie, rasu, politické presvedčenie alebo náboženské presvedčenie.
3.	Každý zamestnanec je povinný ochraňovať vlastníctvo firmy a obchodné tajomstvo spoločnosti.
2.	Ochrana hospodárskej súťaže
Všetci zamestnanci spoločnosti vystupujú voči zákazníkom, dodávateľom a obchodným partnerom korektne. Svojim konaním reprezentujú vysokú úroveň kultúry spoločnosti.
3.	Konflikt záujmov
1.	Zamestnanec je povinný zdržať sa osobného konania, ktoré by mohlo viesť k stretu so záujmami spoločnosti, najmä nezneužívať informácie a majetok spoločnosti vo vlastný prospech alebo v prospech niekoho iného.
2.	Zamestnanec môže popri zamestnaní vykonávať zárobkovú činnosť, ktorá má konkurenčný charakter, len s jeho predchádzajúcim súhlasom. Štatutárny orgán a vedúci zamestnanci sa riadia príslušnými ustanoveniami ZP.
3.	Zamestnane sa nebude priamo ani nepriamo zaoberať obchodnou ani inou činnosťou, ktorá by viedla ku konfliktu záujmov spoločnosti.
4.	V súvislosti s výkonom zamestnania zamestnanec nesmie prijímať dary alebo iné výhody s výnimkou darov alebo výhod poskytovaných spoločnosťou SEMTEX a. s. 
4.	Politická angažovanosť
Je zakázané využívať dobrú povesť, image, obchodné meno alebo majetok spoločnosti pre podporu určitej politickej strany alebo politického hnutia.
Politická aktivita v pracovnom čase nie je prípustná. Zároveň sa očakáva, že členstvo zamestnanca v niektorej politickej strane alebo v politickom hnutí nebude mať žiadny negatívny dopad na riadny a poctivý výkon práce zamestnanca a. s. 
5.	Ochrana životného prostredia
Všetci zamestnanci sú povinní pracovať s predpismi a nariadeniami týkajúcimi sa ochrany životného prostredia, ktoré sa vzťahujú na ich pracovisko a ktoré boli vydané SEMTEX a. s.
6.	Zamestnanci a ich hodnoty
1.	Úcta k človeku
a)	Vzťahy medzi zamestnancami navzájom, ako aj medzi nadriadenými a podriadenými sú založené na úcte a dôstojnosti, ako aj na rešpektovaní ľudských práv v duchu Všeobecnej deklarácie ľudských práv OSN.
b)	Od každého zamestnanca sa vyžaduje, aby vytváral atmosféru vzájomnej úcty, dôvery a spolupatričnosti, bez ktorých nemožno spolupracovať a dlhodobo dosahovať vynikajúce hospodárske výsledky.
c)	V spoločnosti sa netoleruje žiadne fyzické, psychické alebo sexuálne obťažovanie. Rovnako je neprípustná akákoľvek forma zneužívania, ponižovania, šikanovania a dehonestácie ľudskej osobnosti a diskriminácie.
2.	Dôstojná práca
Spoločnosť sa zaväzuje uskutočňovať spravodlivú politiku odmeňovania, bez akejkoľvek formy diskriminácie. Spôsob odmeňovania má odrážať individuálne výsledky a význam pracovnej pozície.
Zamestnanci sú povinní:
a)	podieľať sa svojou prácou za mzdu na plnení hospodárskych výsledkov spoločnosti. Zamestnanec tak koná v súlade s uzatvorenou pracovnou zmluvou v určenom pracovnom čase a pri dodržiavaní pracovnej disciplíny,
b)	pracovať svedomite a riadne podľa svojich síl, vedomostí a schopností plniť pokyny nadriadených vydané v súlade s právnymi predpismi a dodržiavať zásady spolupráce s ostatnými zamestnancami,
c)	plne využívať pracovný čas a zverené výrobné prostriedky na plnení úloh spoločnosti, dodržiavať právne predpisy, smernice a príkazy vzťahujúce sa na prácu nimi vykonávanú.
3.	Etika komunikácie, šírenia a ochrany informácií
a)	Vedenie spoločnosti vytára priestor na slobodné vyjadrenie vlastného názoru každého zamestnanca bez rizika zastrašovania alebo sankcií.
b)	Všetci zamestnanci majú nárok na informácie v rozsahu a v súlade so svojim pracovným zaradením. Sami pomáhajú vytvárať vnútorný i vonkajší informačný systém spoločnosti.
c)	Všetci zamestnanci sú povinní zachovávať mlčanlivosť o skutočnostiach, o ktorých sa dozvedeli pri výkone svojho zamestnania, a ktoré v záujme zamestnávateľa nemožno oznamovať iným osobám.
d)	Všetci zamestnanci používajú pri vzájomnej komunikácii, ako aj pri komunikácii s tretími osobami kultivovaný prejav.
4.	Vzhľad zamestnanca
a)	Oblečenie, upravenosť a elegancia prispieva k tomu, ako zákazníci a obchodní partneri, ale aj kolegovia na pracovisku vnímajú zamestnanca i firmu ako takú.
b)	Od image zamestnanca spoločnosti sa očakáva primeraná kvalita oblečenia, osobná hygiena a bezpodmienečná čistota vzbudzujúca dôveryhodnosť. To všetko dotvára kultivované a profesionálne správanie.
c)	Zamestnanec je povinný používať pridelené osobné ochranné pracovné prostriedky, pokiaľ ich má pridelené, a dodržiavať všetky bezpečnostné a technologické postupy a ďalšie normy a pokyny pre spoľahlivý výkon práce.
5.	Bezpečnosť a ochrana zdravia pri práci
Zamestnanci spoločnosti SEMTEX a. s. sú povinní oboznamovať sa a dodržiavať všetky právne predpisy v oblasti bezpečnosti a ochrany zdravia pri práci, a to v záujme ich samotných, ale i v záujme ostatných spolupracovníkov.
6.	Alkohol a návykové látky na pracovisku
Zamestnanci spoločnosti nesmú prichádzať do práce pod vplyvom alkoholu, omamných alebo psychotropných látok a nesmú požívať alkoholické nápoje počas pracovnej doby. Odmietnutie dychovej skúšky na alkohol považuje zamestnávateľ za porušenie pracovnej disciplíny závažným spôsobom.
7.	Fajčenie na pracovisku
V zmysle platného vnútropodnikového predpisu je vo všetkých priestoroch spoločnosti fajčenie zakázané.
Článok 4
Kontrola dodržiavania Etického kódexu
1.	Všetci zamestnanci spoločnosti si musia byť vedomí, že každé porušenie etických noriem uvedených v tomto dokumente bude považované za porušenie pracovnej disciplíny v súlade s ustanoveniami Zákonníka práce.
2.	Pre spravodlivé riešenie podnetov na porušenie Etického kódexu sa ustanovuje „Etická rada“ ako inštitúcia, ktorej úlohou je zaoberať sa riešením etických otázok v súvislosti s činnosťou SEMTEX a. s. Jej rozhodnutia a výstupy majú formu odporúčaní. Členovia rady sú menovaní riaditeľom spoločnosti.
3.	Členovia Etickej rady sú povinní zaoberať sa každým porušením Etického kódexu s výnimkou anonymného oznámenia
Článok 5
Poradenstvo a oznamovanie
Každý zamestnanec SEMTEX a. s. musí byť oboznámený so znením Etického kódexu a má právo na poradenstvo v oblasti jeho uplatňovania u ktoréhokoľvek člena Etickej rady.
Záverečné ustanovenie
1.	Etický kódex nenahrádza Pracovný poriadok SEMTEX a. s., avšak je jeho neoddeliteľnou súčasťou. Je doplnkový ku všetkým interným predpisom spoločnosti.
2.	Zmeny a doplnky sa prijímajú vedením spoločnosti na základe rozhodnutia Etickej rady. Musia mať písomnú formu, inak sú neplatné.
3.	Etický kódex nadobúda účinnosť 1. 1. 2023.
V Žiline 20. 12. 2022 
Ing. Vladimír Milučký, konateľ spoločnosti
 
SEMTEX, akciová spoločnosť, Košická 5, 010 01 Žilina
Menovanie komisie Etickej rady
V zmysle Etického kódexu SEMTEX a.s.
menujem
komisiu Etickej rady SEMTEX a. s. v nasledovnom zložení:
JUDr. Ladislav Nagy	–	predseda komisie
Ing. Katarína Nová	–	člen komisie
Petra Hrdá	–	člen komisie
Ondrej Peknuša	–	člen komisie
Jaroslav Mazúr	–	člen komisie
Ján Krčméry	–	člen komisie, zástupca zamestnancov
Jana Novotná	–	člen komisie, zástupca zamestnancov
Úlohou komisie Etickej rady je zaoberať sa riešením etických otázok v súvislosti s činnosťou SEMTEX a.s. Pomáha riešiť podnety zamestnancov pri porušení Etického kódexu. Jej rozhodnutia a výstupy majú formu odporúčaní.
V Žiline 20. 12. 2022
Ing. Vladimír Milučký, konateľ spoločnosti
Poznámka
Jedným z najvýznamnejších spôsobov implementácie etiky do organizačnej kultúry je etický kódex. Prostredníctvom etického kódexu dáva zamestnávateľ na vedomie svojim zamestnancom i okoliu, že etika je dôležitou súčasťou jej kultúry a aktivít.
Etický kódex je súhrn morálnych požiadaviek a pravidiel, ktoré majú podobu noriem, princípov a ideálov, podľa ktorých by sa mal riadiť každý zamestnanec zamestnávateľa, ako aj zamestnávateľ ako celok vo vzťahu k svojmu externému i internému prostrediu. Úlohou kódexu je teda usmerniť správanie sa zamestnancov, ako i firmy ako takej.
Etický kódex by mal vystihovať špecifickosť firmy, národné a kultúrne špecifiká a mal by vychádzať z potrieb daného zamestnávateľa. Medzi základné vlastnosti kódexu patrí jedinečnosť, jasnosť, zrozumiteľnosť, jednoznačnosť, realistickosť. Mal by byť verejne prístupný a kontrolovateľný.
Dôležitou časťou tvorby etického kódexu je jeho implementácia, bez ktorej je tvorba kódexu takmer zbytočná. Vytvorením, prijatím, zverejnením a implementáciou etického kódexu však nezíska firma záruku, že sa jej zamestnanci budú automaticky správať eticky. Dôležité však je, že vďaka kódexu si budú morálne požiadavky a pravidlá plne uvedomovať a môže im pomôcť pri rozhodovaní sa v prípade neistoty ohľadom svojho konania.